Dreigende staking kan tot nog afleggings in staalbedryf lei - Solidariteit WêreldSolidariteit Wêreld
Tuis › Mediaverklarings › Dreigende staking kan tot nog afleggings in staalbedryf lei
Die vakbond Solidariteit het vandag sy kommer uitgespreek oor die dreigende staking in die staalbedryf. Die vakbond het voorts gewaarsku dat 'n staking in die bedryf nie net 'n geweldige negatiewe impak op sowel die plaaslike staalbedryf en die land se ekonomie sal hê nie, maar ook nog op werksgeleenthede in die bedryf.
Volgens Marius Croucamp, adjunkhoofsekretaris van Solidariteit se metaal- en ingenieursbedryf, is die dreigende staking 'n gevolg van werkgewers en die vakbonde se gebrek om 'n poging aan te wend om 'n oplossing vir die loongeskil te vind. "Solidariteit het vroeër sy bereidwilligheid uitgespreek om in bilaterale gesprekke met werkgewerorganisasies te tree maar slegs 'n handjievol van die organisasies het bereidwilligheid getoon om verder te onderhandel," het Croucamp verduidelik.
Intussen het Solidariteit 'n afleggingskennisgewing van die Macsteel-groep ontvang waarin gemeld word dat die groep beoog om sy arbeidsmag met sowat 310 poste te verminder.
Volgens Croucamp kan die voortslepende krisis rakende die loononderhandelinge in die bedryf tot nog afleggings lei. "Daar sal dringend opgetree moet word om te verseker dat soveel as moontlike werksgeleenthede in die bedryf behoue bly. Ons is bevrees dat 'n langdurige staking die teenoorgestelde uitwerking tot gevolg sal hê," het Croucamp gesê.